മണിരത്നത്തിൻറെ ഏറ്റവും പുതിയ ചിത്രം ചെക്ക ചിവന്ത വാനത്തിൻറെ ട്രെയിലർ കഴിഞ്ഞ ദിവസമാണ് പുറത്തിറങ്ങിയത് . ഏറെ ശ്രദ്ധേയമായ ട്രെയിലർ വൻ വിജയം ആകുമ്പോഴും മലയാളിക്ക് ഒരു സങ്കടമുണ്ട് . മലയാളത്തിൻറെ പ്രിയതാരം ഫഹദും അഭിനയിക്കേണ്ട ചിത്രമായിരുന്നു അത് . ഫഹദ് പിന്മാറിയത് ഈ ചിത്രത്തിൻറെ ഷൂട്ടിംഗ് തുടങ്ങിയ സമയത്ത് വലിയ വാർത്തയായിരുന്നു . ഡേറ്റിലെ അനിശ്ചിതത്വമാണ് പിന്മാറ്റത്തിന് പിന്നിലെ കാരണമെന്ന തരത്തിലാണ് പ്രചാരണങ്ങൾ നടന്നത് . എന്നാൽ ഇതിനെക്കുറിച്ച് ഫഹദ് ഇതിൽ വലിയ കാര്യങ്ങളൊന്നും വെളിപ്പെടുത്തിയിരുന്നില്ല . ഇപ്പോഴിതാ ചിത്രത്തിൽ നിന്നും പിൻമാറിയത് വിശ്വാസമില്ലാതിരുന്നതിനാലാണെന്നും ഫഹദ് വ്യക്തമാക്കുന്നു . അവസാനനിമിഷം വരെ ആ സിനിമ ഞാൻ മനസിൽ കാണാൻ ശ്രമിച്ചുനോക്കി . പക്ഷേ കഴിഞ്ഞില്ല . മനസിൽ ഒരു സിനിമ കാണാൻ പറ്റാത്ത സാഹചര്യം വരുമ്പോഴാണ് വേണ്ട എന്നുവെക്കാൻ നിർബന്ധിതനാകുന്നത് . എന്തുകാരണം കൊണ്ടാണ് ഞാൻ പിൻമാറിയതെന്ന് മണി സാറി ന് തിരിച്ചറിയാൻ പറ്റുമെന്നുറപ്പാണ് . വിശ്വാസമില്ലാത്ത ഒരു സിനിമയിൽ അഭിനയിക്കാൻ തീരുമാനിച്ചാൽ എല്ലാവർക്കും അത് ടോർച്ചറിങ് ആയി മാറും” – ഒരു പത്രത്തിന് നൽകി അഭിമുഖത്തിൽ ഫഹദ് ഫാസിൽ വ്യക്തമാക്കി . അരുൺ വിജയാണ് ഫഹദിന് പകരം ഈ സിനിമയിൽ വേഷമിടുന്നത് . അതേസമയം ചിത്രം സെപ്തംബർ 28 ന് തിയേറ്ററുകളിലെത്തും . അരവിന്ദ് സ്വാമി , സിംബു , വിജയ് സേതുപതി , എന്നിവരാണ് ചിത്രത്തിൽ പ്രധാന വേഷങ്ങളിലെത്തുന്നത് . ഗുണ്ടാ സഹോദരന്മാരായാണ് ചിമ്പുവും അരവിന്ദ് സാമിയും അരുൺ വിജയും വേഷമിടുന്നത് . പ്രകാശ് രാജും ജയസുധയും ഇവരുടെ മാതാപിതാക്കളായി എത്തുന്നു . എ . ആർ . റഹ് മാനാണ് സംഗീതം . ഗാനരചന വൈരമുത്തുവും ഛായാഗ്രഹണം സന്തോഷ് ശിവനും എഡിറ്റിങ് ശ്രീകർ പ്രസാദുമാണ് നിർവഹിക്കുന്നത് . മണിരത്നവും സുഭസ്കരനും ചേർന്ന് നിർമ്മിക്കുന്ന ചിത്രത്തിന്റെ രചന നിർവഹിച്ചിരിക്കുന്നത് മണിരത്നവും ശിവ ആനന്ദവും ചേർന്നാണ് . സോളോയുടെ സംവിധായകൻ ബിജോയ് നമ്പ്യാർ ക്രിയേറ്റീവ് പ്രൊഡ്യൂസർമാരിൽ ഒരാളാണ് .